**Județul Satu Mare Anexă la Proiectul de Hotărâre**

**Consiliul Județean nr. \_\_\_\_\_\_\_\_\_\_\_\_/ \_\_\_\_\_\_\_\_\_\_\_\_\_\_\_\_\_**

**REGULAMENTUL DE ORGANIZARE ȘI FUNCȚIONARE**

**al Comitetului** **pentru accelerarea procesului de dezinstituționalizare și de prevenire a instituționalizării persoanelor adulte cu dizabilități, constituit la nivelul județului Satu Mare**

**Capitolul I**

**Dispoziții generale**

**Art.1.** În contextul reformelor sociale și a politicilor publice europene și naționale, promo­varea drepturilor persoanelor adulte cu dizabilități și participarea acestora pe deplin la viaţa socială și cea economică, prin accelerarea procesului de dezinstituționalizare și de prevenire a instituți­onalizării, reprezintă prioritate și responsabilitate atât la nivel național cât și judeţean.

Combaterea stereotipurilor negative legate de situaţia persoanelor adulte cu dizabilități și creșterea gradului de conștientizare a importanței procesului de dezinstituționalizare și de prevenire a instituționalizării și deopotrivă respectarea drepturilor acestora prin implementa­rea de bune practici și acordarea de servicii de îngrijire de înaltă calitate, reducerea riscului de segregare și tranziția de la îngrijirile instituționalizate la îngrijirile comunitare, aduc plus de valoare calităţii vieţii persoanelor adulte cu dizabilități.

**Art.2.** Procesul de dezinstituționalizare se desfăşoară într-un cadru legislativ şi metodologic corespunzător, strategia dezinstituționalizării se bazează pe informații din cadrul cartografierii complete a situației individuale a tuturor persoanelor adulte cu dizabilități instituționalizate în prezent în România.

Unul dintre domeniile prioritare ale procesului de dezinstituționalizare este "Viaţă independentă şi integrare în comunitate, inclusiv accesul la servicii publice", al cărui obiectiv general este "asigurarea vieţii independente pentru persoanele cu dizabilități", drept fundamental al omului, esențială pentru dezvoltarea identității personale şi realizarea potenţialului uman.

**Art.3.** Asigurarea mecanismului de guvernanță în cadrul sistemului de protecţie a persoanelor adulte cu dizabilități se realizează prin intermediul:

1. *Comitetului național pentru accelerarea procesului de dezinstituționalizare (CNDI )* și de prevenire a instituționalizării, denumit în continuare Comitet național, cu rol consultativ și ai cărui membrii desfăşoară activitate neremunerată, din care fac parte reprezentanți ai Ministerului Muncii și Solidarității Sociale la nivel de secretar de stat, coordonator al domeniul asistenței sociale, reprezentanți ai direcțiilor de specialitate din cadrul Ministerului Muncii și Solidarității Sociale, ai instituțiilor care funcționează in subordinea, respectiv sub autoritatea acestuia, reprezentanți ai punctelor de contact înființate în conformitate cu Legea nr. 8/2016 privind înființarea mecanismelor prevăzute de Convenția privind drepturile persoanelor cu dizabilități, cu modificările si completările ulterioare, ai structurilor asociative ale autorităţilor administrației publice locale, precum si reprezentanți ai organizațiilor de autoreprezentanți, ai organizațiilor persoanelor cu dizabilități, desemnați prin ordin al președintelui Autorității la propunerea conducerii acestuia.
2. *Grup consultativ independent al societății civile organizat la nivel central (GC)*

În pregătirea, implementarea și monitorizarea dezinstituționalizării la nivel național, autoritățile reunite în CNDI, colaborează cu un grup de actori relevanți interesați de procesul de tranziție. Membrii GC sunt reprezentanți ai organizațiilor sau grupurilor de autoreprezentanți cu dizabilități, ai organizațiilor persoanelor cu dizabilități și care lucrează cu și pentru persoane cu dizabilități, precum și ai organizațiilor de drepturile omului, inclusiv al celor naționale independente (Avocatul Poporului și Consiliul de Monitorizare). Procedura de selecție a membrilor și modul de lucru al GC vor fi stabilite de către ANPDPD în consultare cu reprezentanții societății civile.

1. *Comitetul pentru accelerarea procesului de dezinstituționalizare și de prevenire a instituționalizării la nivelul județului Satu Mare (CJDI-uri), denumit în continuare Comitet judeţean.*

La nivel local, măsurile de accelerare a procesului de dezinstituționalizare şi de prevenire a instituționalizării persoanelor adulte cu dizabilități cuprind înființarea Comitetului pentru accelerarea procesului de dezinstituţionalizare şi de prevenire a instituţionalizării la nivelul judeţului Satu Mare, cu rol consultativ, şi ai cărui membri desfăşoară activitate neremunerată, pentru analiza stadiului realizării măsurilor, obiectivelor şi indicatorilor acestui proces.

Diagram

Description automatically generated

Relația dintre părțile implicate în procesul de dezinstituționalizare

**Art.4.** Strategia dezinstituționalizării aduce schimbări majore prin 6 direcții de acțiune cu impact asupra sistemului de protecție a persoanelor adulte cu dizabilități, având în vedere că furnizarea serviciilor sociale se va orienta spre comunitate și nu spre instituții rezidențiale, strategia incluzând și un Ghid pentru accelerarea procesului de dezinstituționalizare.

Ghidul pentru accelerarea procesului de dezinstituționalizare, care propune activități la nivelul centrelor, prezintă totodată, etapele elaborării planului de dezinstituționalizare la nivelul centrului rezidențial, de la elementele aferente pregătirii și implementării, până la etapele evaluării și monitorizării procesului.

**Capitolul II**

**Rol, obiective și atribuţii ale Comitetului judeţean pentru accelerarea procesului de dezinstituționalizare şi de prevenire a instituționalizării**

**Art.5.** În sensul prezentului regulament, Comitetul pentru accelerarea procesului de dezinstituționalizare şi de prevenire a instituționalizării persoanelor adulte cu dizabilități înființat la nivelul judeţului Satu Mare, fără personalitate juridică, are rol consultativ, conform prevederilor art.15 din *Legea 7/2023 privind susținerea procesului de dezinstituționalizare a persoanelor adulte cu dizabilități şi aplicarea unor măsuri de accelerare a acestuia şi de prevenire a instituţionalizării, precum şi pentru modificarea şi completarea unor acte normative.*

**Art.6**. 1) Comitetul pentru accelerarea procesului de dezinstituționalizare şi de prevenire a instituţionalizării constituit la nivelul judeţului Satu Mare, denumit în continuare Comitet Judeţean, are în componență :

1. Directorul general al Direcţiei Generale de Asistenţă Socială şi Protecţia Copilului a Județului Satu Mare - președinte;
2. reprezentant desemnat de către Consiliul Judeţean Satu Mare - vicepreședinte;
3. reprezentant desemnat de către Instituția Prefectului - Judeţul Satu Mare;
4. Directorul general al Direcţiei Generale de Asistenţă Socială şi Protecţia Copilului a Județului Satu Mare;
5. reprezentanți ai direcțiilor de asistență socială;
6. reprezentanți ai serviciilor publice de asistență socială;
7. reprezentant desemnat de către Agenția Județeana pentru Plăți și Inspecție Socială Satu Mare;
8. reprezentant desemnat de către Inspectoratul Școlar Județean Satu Mare;
9. reprezentant desemnat de către Direcția de Sănătate Publică Satu Mare;
10. reprezentant desemnat de către Agenția Județeană pentru Ocuparea Forței de Muncă Satu Mare;
11. reprezentant desemnat de către Direcția Județeană pentru Cultură Satu Mare;
12. reprezentant desemnat de către Direcția Județeană pentru Sport și Tineret Satu Mare;
13. reprezentanți ai regiilor de transport;
14. reprezentanți ai persoanelor cu dizabilități și ai organizațiilor acestora;
15. persoane cu dizabilități care trăiesc în centre rezidenţiale.

2) Membrii Comitetului Județean sunt desemnați prin Dispoziția Directorului General al Direcției Generale de Asistență Socială și Protecția Copilului a Județului Satu Mare, în baza propunerilor instituțiilor prevăzute la alineatul 1.

**Art.7. Rolul Comitetului Județean**

Asigurarea unui mecanism judeţean coerent de monitorizare, coordonare și suport a procesului de dezinstituționalizare prin implicarea tuturor actorilor în acord cu obiectivele și măsurile prevăzute de Strategia națională privind prevenirea instituţionalizării persoanelor adulte cu dizabilități şi accelerarea procesului de dezinstituţionalizare, pentru perioada 2022-2030.

Comitetul Judeţean are rolul de analiza a stadiului realizării măsurilor, obiectivelor și indicatorilor procesului de dezinstituționalizare și de prevenire a instituționalizării persoanelor adulte cu dizabilități și de monitorizare a modului de îndeplinire atât al obiectivelor stabilite prin ordin al președintelui Autorității Naționale pentru Protecția Drepturilor Persoanelor cu Dizabilități cât și cele stabilite prin Strategia națională privind prevenirea instituţionalizării persoanelor adulte cu dizabilități şi accelerarea procesului de dezinstituţionalizare, pentru perioada 2022-2030.

**Art.8.** **Obiectivele Comitetului Judeţean**

Obiectivele Comitetului Judeţean conform direcțiilor de acțiune din Strategia națională privind prevenirea instituţionalizării persoanelor adulte cu dizabilități şi accelerarea procesului de dezinstituţionalizare, pentru perioada 2022-2030 sunt următoarele:

1.Întărirea coordonării metodologice a procesului de dezinstituţionalizare la nivel judeţean şi de integrare în comunitate;

2. Monitorizarea şi evaluarea progresului şi rezultatelor procesului de dezinstituţionalizare şi integrare în comunitate.

**Art.9. Atribuţiile Comitetului Judeţean**

Comitetul Judeţean pentru accelerarea procesului de dezinstituţionalizare şi de prevenire a instituţionalizării la nivelul judeţului Satu Mare are următoarele atribuţii:

* Analizarea și avizarea rapoartelor județene de dezinstituționalizare, actualizate anual și implicit a planurilor de dezinstituţionalizare la nivel de centre rezidenţiale.
* Monitorizarea mecanismului de progres a implementării Strategiei naționale de prevenire a instituționalizării și accelerarea procesului de dezinstituționalizare la nivel județean în vederea:
  + - * atingerii țintelor fixate la nivel județean;
      * corectării decalajelor de timp;
      * stabilirii nevoilor de suport operațional ale profesioniștilor implicați în implementarea strategiei;
      * accelerării procesului de dezinstituționalizare.
* Analizarea și avizarea rapoartelor anuale de monitorizare a progresului implementării Strategiei la nivel județean cu privire la:
* progresul în urmărirea țintelor cheie fixate la nivel județean și măsurile corective pentru decalajele observate;
* progresul în implementarea direcțiilor de acțiune, obiectivelor specifice și a măsurilor Strategiei naționale;
* progresele realizate cu privire la integrarea în comunitate și traiul independent al persoanelor cu dizabilități dezinstituționalizate sau pentru care au fost luate măsuri de prevenire a instituționalizării, inclusiv prin crearea de servicii de sprijin.
* Contribuirea la demersul legat de publicarea semestriala, de situații statistice privind stadiul procesului de dezinstituționalizare la nivel județean și de centru rezidential.

**Art.10.** Comitetul Judeţean pentru accelerarea procesului de dezinstituţionalizare şi de prevenire a instituţionalizării la nivelul judeţului Satu Mare se întrunește în ședință ordinară trimestrial, la convocarea directorului general al Direcţiei Generale de Asistenţă Socială şi Protecţia Copilului a Judeţului Satu Mare, precum şi în ședință extraordinară, ori de câte ori este necesar, la cererea motivată a acestuia sau a unui membru.

**Art.11.** Întâlnirile Comitetului Judeţean sunt conduse de către președinte , iar în absența acestuia, de către vicepreședinte. Pot participa la întâlnirile Comitetului Județean şi invitați din cadrul altor instituţii, în funcţie de particularităţile şi nevoile persoanelor cu dizabilităţi care ajung în comunități.

**Art.12.** Ordinea de zi a ședințelor Comitetului Judeţean este stabilită de directorul general al Direcției Generale de Asistență Socială și Protecția Copilului a Judeţului Satu Mare.

**Art.13.** În urma ședințelor Comitetului Judeţean, se întocmește un proces-verbal, semnat de către membrii prezenți, în care se consemnează aspectele dezbătute, concluziile și eventualele propuneri adresate autorităților administrației publice județene/locale în vederea accelerării procesu­lui de dezinstituționalizare și de prevenire a instituționalizării persoanelor adulte cu dizabili­tăți la nivelul județului Satu Mare.

**Art.14.** În vederea pregătirii lucrărilor ședințelor Comitetului Judeţean, directorul general al Direcției Generale de Asistență Socială și Protecția Copilului a Județului Satu Mare poate desemna o persoană cu atribuții în acest sens.

**Art.15.** Comitetul Judeţean îşi desfăşoară activitatea la sediul Direcţiei Generale de Asistență Socială și Protecţia Copilului a Județului Satu Mare, str. Corvinilor, nr.18, municipiul Satu Mare.

**Art. 16.** Prezentul Regulament se completează cu dispozițiile actelor normative incidente în materie.

**PREȘEDINTE , SECRETAR GENERAL AL JUDEȚULUI,**

Pataki Csaba Crasnai Mihaela Elena Ana

Coordonator Compartiment Autoritate tutelară

Morar Bianca Larisa